ጉያ ትሬዲንግ – ወገን ለወገኑ
በሆቴሎች ከብርጭቆ አጣቢነት እስከ መስተንግዶነት ሰርቷል፣ በመኪና ጋራዥ ባለሙያ ለመሆን ጥሮም አልተሳካለትም። ተስፋ የቆረጠው መሀመድ አህመድ የለመዳቸው ሱሶች አሸንፈውት ላለፉት አምስት ዓመታት ኑሮውን የመሰረተው ጎዳና ነበር። ከጎዳና ባሻገር ሌላ ሕይወት ይኖረዋል ብሎ ያሰበ አልነበረም። አሁን ግን ታሪኩ ተቀይሯል። ‹‹ከጎዳና ወጥቼ የሞቀ ቤት እኖራለሁ ብዬ አስቤም አቅጄም አላውቅም›› ይላል። ዛሬ በየዕለቱ ጊዜውን በስራ ያሳልፋል። ይህ ደግሞ ጥሩ መነሳሳት እንደፈጠረለት ይናገራል። በጎ ፍቃደኛ ካሊድ ናስርና ወንድሙ ጠቅላይ ሚኒስትር አብይ አህመድ (ዶ/ር) ስለማዕድ ማጋራት ያደረጉትን ጥሪ ተከትለው በራስ ተነሳሽነት በጎ ለማድረግ አቀዱ። በኮሮና ቫይረስ ምክንያት መጠጊያ ያጡ 100 ወጣቶች ማረፊያ፣ መጠለያና መመገቢያ ቦታን አዘጋጅተው አስጠጉ። ከእነዚህ መካከልም ጎዳና የነበሩት መሀመድና ቢኒያም ተጠቃሽ ናቸው። ብዙዎች ጎብኝተው አድናቆትን እንደቸሯቸው ነው የሚናገረው። በጎ ፍቃደኛ ካሊድ እንደሚለው፤ ወጣቶቹ ወደጎዳና እንዳይመለሱ ጥረት እያደረግን እንገኛለን። ‹‹ከጎበኙን መካከል ጉያ ትሬዲንግ በማታው ሽፍት የሚሰሩ 60 ወጣቶችን የስራ ዕድል ተጠቃሚ አድርጎልናል። አሁንም ቀሪዎቹን ወጣቶች ስራ ለማስጀመር የተቻለንን እያደረግን እንገኛለን››። በድርጅቱ በተቆጣጣሪነት የሚሰራው ቢኒያም የሺጥላ በእንስሳት ጤና ህክምና ዘርፍ በዲፕሎማ ተመርቆ በመንግስት መስሪያ ቤት በበጎ አድራጎት ድርጅት ተቀጥሮ ሲሰራ ቆይቷል። በኋላም የተሻለ ገቢ ለማግኘትና ህይወትን ለመቀየር በማቀድ ይሰደዳል። ይሁን እንጂ እንዳሰበው አልሆነለትም። ተመልሶ ስራ ሲያፈላልግም አልተሳካለትም። በቀን ስራ ተቀጥሮ ሕይወትን ለማሸነፍ ሲታትር በወረርሽኙ መከሰት ሳቢያ የተቀዛቀዘው ገበያ ለቢኒያም ፈታኝ ጊዜን ይደቅናል። ከስራ ሲቀነስም ማረፊያም ምግብም ተቸግሮ በነበረ ጊዜ ነው ከካሊድ ጋር የተዋወቁት ‹‹እርሱን በማግኘቴ ችግሬን አሳልፌያለሁ፣ ሕይወትን እንደአዲስ ጀምሬያለሁ›› ሲልም ይናገራል። እንደጊዜያዊ ማቆያ ከገቡት መካከል ሆኖ ለወረርሽኙ ሳይጋለጥ፣ የዕለት ጉርስ ሳይቸገር ለማለፍ እንደቻለም ይናገራል። አልፎም በጉያ ትሬዲንግ የሥራ ዕድል ተጠቃሚ እንደሆነና ተስፋ እንዲሰንቅ እንዳደረገውም ይመሰክራል። ከሱማሌ ክልል ተፈናቅለው
በመጠለያ የቆዩትና በድርጅቱ
የስራ ዕድል የተፈጠረላቸው
ወጣት አሊ አሕመድና
ወጣት ነጃት አህመድ
ጉያ ትሬዲንግ የስራ ዕድል ተጠቃሚ ስላደረጋቸውና ሙያ እንዲለምዱ ዕድል ስላገኙ ደስተኛ መሆናቸውን ይናገራሉ። ከምግብ ርዳታ ጠባቂነትና ከእጅ ወደአፍ ከነበረ ኑሮ ተላቅቀው ሰርተው በማግኘታቸው የመንፈስ እርካታ እንዳገኙ ይጠቁማሉ። ለቀጣይ ሕይወታቸውም ተስፋ እንዲሰንቁ እንዳደረጋቸውም ያክላሉ። የጉያ ማኑፋክቸሪንግ ዋና ስራ አስኪያጅ አቶ ኢምራን ነጋ እንደሚሉት፤ በአገር ውስጥ የሚገኙ ሆስፒታሎች በቋሚነት በየአመቱ ከ20 ሚሊዮን በላይ ማስክ ይጠቀማሉ። ፕሮጀክቱ ባለሃብቱ ሊሰማሩበት የሚፈልጉት አንድ ዘርፍ ነበረ። ግን በዓለም አቀፍ ደረጃ የተከሰተውና ወደአገር ውስጥም የገባው የኮሮና (ኮቪድ 19) በዋናነት በፍጥነት ወደማምረቱ ለመግባት አስገድዶናል ይላሉ። ወረርሽኙን ለመከላከል መሰረታዊ ፍላጎት ማስክ መሆኑን በመገንዘብ ይህንን ደግሞ በጥራት የሚያመርት ፋብሪካ በማስፈለጉ በአገር ውስጥ ማሽኑን በመትከል ማምረት መጀመራቸውን ነው የሚናገሩት። አሁን ፋብሪካው በየቀኑ በሁለት ፈረቃ ለ20 ሰዓታት ያመርታል። በቀን ውስጥም አንድ ነጥብ ሁለት ሚሊዮን የአፍ መሸፈኛ ማስክ በከፍተኛ ጥራት እያመረተ ይገኛል ሲሉ አቶ ኢምራን ይጠቁማሉ። ፋብሪካው ለማስክ ምርት ብቻ በሁለት ፋብሪካ 180 ሰራተኞችን መቅጠሩንም ነው የጠቆሙት። የአፍ መሸፈኛ ማስክ ምርት በፍጥነት ለገበያ መድረስ ስለነበረበት ያለውን አማራጭ መጠቀማቸውንና የጨርቃ ጨርቅ ፋብሪካው ምርት ማከማቻ ክፍል የነበረውን የማስክ ማምረቻ ክፍል ለማድረግ መገደዳቸውንም ይጠቅሳሉ። ‹‹ለምርታችን የምናስገባው ጥሬ እቃ ጥራቱ ከፍተኛ፣ የማስክ ምርቱም ለህክምና አገልግሎት መዋል የሚችል ነው። ለዚህም ከኢትዮጵያ ምግብና መድሃኒት ቁጥጥርና አስተዳደር ባለስልጣን የሲኦሲ ሰርተፊኬት አግኝተናል፣ ምርቱንም እያስመዘገብን እንገኛለን›› ነው ስራ አስኪያጁ ያሉት። የስራ ምልመላ ለማከናወን ሁለት አይነት መንገድ መከተላቸውን ስራ አስኪያጁ ይናገራሉ። በማስኩ ፕሮጀክት ብቻ ማስታወቂያ በማውጣት በከፍተኛ ደረጃ የተፈጠረውን የሥራ አጥ ቁጥር ለማሟላት መሞከሩንም ይናገራሉ። በጎዳና ተዳዳሪነት ይኖሩ የነበሩ በጎ ፈቃደኛ ወንድማማቾች ተሰባስበው ከሚኖሩ ልጆች ምልመላ ማድረጋቸውንም ነው የሚጠቁሙት። እንደስራ አስኪያጁ ገለጻ፤
ለስራ የተመለመሉት ልጆች
ከፍተኛ የስራ አቅም፣
የትምህርት ዝግጅትና ጥሩ
የስራ ሞራል ያላቸው
ቢሆኑም ቀን ዘንበል
ብሎባቸው ጎዳና ወጥተው
የነበሩ ናቸው። ይህ
እንደ ድርጅታችን ግዴታችን
ነው ብለን እናምናለን።
ወደፊት ለሚኖሩን የማኑፋክቸሪንግ
ዘርፎች ይህንን አይነት
የሰራተኛ ምልመላን እንከተላለን። ከሁለት ዓመታት በፊትም ከኦሮሚያ እና ከሶማሌ ክልል ተፈናቃዮችን አሰልጥነን ወደስራ አሰማርተናል። ጉያ ቴክስታይል ማኑፋክቸሪንግ ኢንደስትሪ በጠቅላላ የኢንደስትሪ ዘርፍ የተሰማራ መሆኑን የድርጅቱ ባለቤት አቶ ሙባረክ ከማል ይናገራሉ። ድርጅታቸው ቀደም ሲል ጨርቃ ጨርቅና መሰል ምርቶች ላይ ተሰማርተው መቆየታቸውን ያስታውሳሉ። ከኮሮና ቫይረስ ጋር ተያይዞ ለተፈጠረው ችግር ደራሽ ለመሆን በማሰብ የሜዲካል ሰርጂካል ማስክ ወደማምረት እንደተሸጋገሩ ነው የሚናገሩት። ኮኖናን ለመከላከል ቻይናውያን ችግሩ ሲፈጠር የደገፋቸው እንዳልነበረ ይጠቁሙና፤ ህዝቡ ርብርብ ማድረጉን ያስታውሳሉ:: አምራቾች ወደማስክና ጓንት ምርት ተሸጋግረው አገራቸውን እንደታደጉም ነው የሚገልጹት። ድርጅቱ ከቻይናውያን ልምድ
በመቅሰም ለወረርሽኙ መከላከል
ስራ ለመስራት መወሰኑንም
አቶ ሙባረክ ይጠቁማሉ።
ከውጭ ምርት ሳይገባ
በአገር በቀል ባለሃብት
ችግሩን መቋቋም እንደሚቻል
ለማሳየትና ለባለሃብቶችም ምሳሌ
ለመሆን የማስክ ምርት
ለማምረት መወሰኑን ይናገራሉ። እቅዱ በቀን 10 ሚሊዮን ማስክ ማምረት ነው:: የአገር ውስጥ ፍላጎትን በመሸፈን ወደውጭ ለመላክ አቅደናል:: ይህንን ለማድረግ በአመት እስከ 50 ሚሊየን ዶላርና አራት ሺህ የሰው ሃይል ይጠይቃል። አሁን በቀን አንድ ነጥብ ሁለት ሚሊየን ማስክ የማምረት አቅም ላይ ደርሰናል። ይህ ማለት የፋብሪካውን አንድ አስረኛውን መሸፈን ችለናል። ያቀድነውን ለማምረት የኢንቨስትመንት ችግር የለብንም ባይ ናቸው አቶ ሙባረክ። ፕሮጀክቱ ሰፊ ቦታ ይፈልጋል። ባለው ነባራዊ ሁኔታም ርቀትን ጠብቆ ማምረት ያስፈልጋል። ስለሆነም የማምረቻ ቦታ በፍጥነት ከመንግስት ማግኘት ይኖርብናል። ወረርሽኙ ጊዜ የማይሰጥ ነው። በመሆኑም የማስክ ማምረቻ ማሽኑን የተከልነው ቀደም ሲል ማከማቻ የነበረው ቦታ ላይ ነው። ቀን የጣላቸው የሕብረተሰብ ክፍሎች የስነ ልቦና ጥንካሬ እንዲያገኙ በማድረግ እንዲህ አይነት የስራ ዕድል ቢፈጠርላቸው ተስፋ ሊሰንቁ ይችላሉ። ይህ አይነት ሁኔታ በእኛ አገር ብዙም አልተሰራም። መስራት ይገባናል ከሚል እሳቤም የተጀመረ ነው።አዲስ ዘመን ሐምሌ 8/2012ዘላለም ግዛው 